Bayreuth
Store norske leksikon,Geografi,Verdens geografi,Europa,Tysklands geografi
Bayreuth er en by i delstaten Bayern i det sørlige Tyskland. Den ligger i området Oberfranken ved Roter Main og har 74 800 innbyggere (2019).
Byen er en kulturby og skoleby, men har også en mangesidig industri (tekstiler, maskiner, kjemikalier, porselen). Den har hatt universitet siden 1975, Byen ble sterkt skadd i 1945. Best bevart er praktbygningene fra 1700-tallet og gatene Maximilianstrasse og Friedrichstrasse.Bayreuth vant berømmelse som musikkby under markgreven av Brandenburgs residenstid på 1600- og 1700-tallet. Markgrevens operahus, tegnet av Joseph Saint-Pierre og Carlo Galli-Bibiena, ble ferdig i 1748. Midt på 1700-tallet ble byen utvidet og utbygd til en typisk rokokkoby. Det nye slottet fra 1754 har et svært originalt og mangesidig interiør.I dag forbindes byen først og fremst med de årlige Festspillene (juli–august) med Richard Wagners verker, som foregår i et eget festspillhus utenfor byen. Ekteparet Richard og Cosima Wagner er gravlagt i hagen til Wagners villa Wahnfried. Også komponisten Franz Liszt, Cosimas far, er gravlagt i Bayreuth. Les mer i Store norske leksikon Tysklands geografi